J ตั้งเป้า 4 ธุรกิจ ดันกำไรปี 65 โต 50% เล็งเพิ่มพื้นที่เช่า 1 แสนตร.ม.ใน 3 ปี
J ตั้งเป้ากำไรปี 65 โตไม่ต่ำกว่า 50% หนุนจาก 4 ธุรกิจหลัก คือ ธุรกิจ IT Junction, ธุรกิจ JAS Property, ธุรกิจศูนย์การค้าคอมมูนิตี้มอลล์, กลุ่มธุรกิจที่เป็น Mega พร้อมเล็งพื้นที่ให้เช่าเป็น 1 แสนตร.ม.ใน 3 ปี 
5 ม.ค. 2565

นายสุพจน์ สิริกุลภัสสร์ ประธานเจ้าหน้าที่บริหาร บริษัท เจเอเอส แอสเซ็ท จำกัด (มหาชน) หรือ J เปิดเผยว่า บริษัทฯ ตั้งเป้ากำไรสุทธิปี 2565 จะสามารถเติบโตได้ไม่ต่ำกว่า 50% โดยบริษัทฯ ตั้งเป้าหมายการเติบโตจาก 4 ธุรกิจหลัก คือ 1.ธุรกิจ IT Junction ที่เริ่มกลับมาคึกคัก 2.ธุรกิจ JAS Property โดยจะเน้นบ้านมือสองพร้อมอยู่ ซึ่งตั้งเป้ายอดขายปีนี้ที่ 100 ล้านบาท
3.ธุรกิจศูนย์การค้าคอมมูนิตี้มอลล์ โดยในปีนี้บริษัทฯ มีแผนที่จะขยายในอีกหลายสาขาที่มีศักยภาพ ณ สิ้นปี 2564 มีจำนวน 5 แห่ง และมีอัตราเช่าพื้นที่ (Occupancy rate) อยู่ในระดับสูงกว่า 95% โดยตั้งเป้าจะมีพื้นที่ให้เช่า 100,000 ตารางเมตร ภายใน 3 ปี และ 4.กลุ่มธุรกิจที่เป็น Mega เทรนด์ของประเทศ คือ Health Care and Service สำหรับกลุ่มผู้สูงอายุ ภายใต้แบรนด์ SENERA โดยจะเปิดให้บริการที่ศูนย์การค้าชุมชน JAS GREEN VILLAGE-KUBON ที่แรกภายในไตรมาส 4/2565 และตั้งเป้า 10 แห่งใน 3 ปี